cyanic-selkie/wikianc huggingface dataset:
Чэмпіянат свету па снукеры 2014
Роні О'Саліван — Джо Пэры
Другая частка матча пачалася днём 25 красавіка пры ліку 5:3 на карысць шаснаццатага нумара чэмпіянату. О'Саліван хутка ўвайшоў у барацьбу і пакінуў за сабой стартавую партыю сесіі з брэйкам 93 ачкі. Джо адказаў добрым падыходам у 68 балаў у пачатку дзясятага фрэйма, якія Роні не здолеў адыграць. Адзінаццатую партыю дзеючы чэмпіён свету пачаў з 22 ачкоў, пасля чаго Джо Пэры выйшаў наперад і выйграў сёмы фрэйм з серыямі 48 і 46 балаў. О'Саліван скараціў адставанне да перапынку да двух фрэймаў, 5:7, дзякуючы брэйку ў 66 ачкоў. У трынаццатай партыі Пэры здзейсніў падыход у 63 балы і выйшаў наперад з лікам 64:44. Пасля тактычнай барацьбы за апошні жоўты шар, пераможцам якой стаў Роні О’Саліван, ён зачысціў стол і скараціў сваё адставанне да ліку 6:7. У чатырнаццатым фрэйме Джо Пэры правёў выдатны удар па дальняму чырвонаму шару, які дазволіў яму пачаць серыю ў 88 балаў, а ў пятнаццатым — ён выканаў яшчэ адну добрую серыю, 73 ачкі, пасля няўдалага выхаду з снукера яго саперніка. Такім чынам, Пэры вярнуў перавагу ў тры фрэймы, а лік стаў 9:6 на яго карысць. У апошняй партыі другой сесіі лік быў 48:38 на карысць О'Салівана пры каляровых шарах на стале. Джо спрабаваў згуляць дальні жоўты шар, але не забіў і памыліўся пры адводзе бітка, што дазволіла яго саперніку зачысціць стол да чорнага шара і зрабіць лік 7:9 перад апошняй сесіяй.
Падчас ранішняй сесіі восьмага гульнявога дня Джо Пэры і О'Саліван выйшлі да стала для пачатку трэцяй часткі паядынку. Выніковыя падыходы ў 42 і 45 балаў дазволілі Роні выйграць стартавы фрэйм сесіі і зрабіць лік 8:9. Пры ліку 44:31 на карысць О'Салівана ў васемнаццатай партыі гульня дайшла да тактычнай барацьбы за апошні зялёны шар, у якой пяціразовы чэмпіён свету дапусціў памылку, калі біток крануўся рудога шара пры спробе выйсці з снукера, а пазней Пэры забіў шары з зялёнага па ружовы і аднавіў сваю перавагу ў два фрэймы. З серыяй у 82 балы Роні О’Саліван выйграў наступную партыю, а таксама меў шанец выйграць дваццаты фрэйм, павёўшы брэйк пасля адставання 1:33, але набраў толькі 38 ачкоў і дапусціў памылку пры гульні чырвонага шара ў верхні вугал. Джо зачысціў стол, набраўшы 48 ачкоў, і зрабіў лік 11:9 да перапынку. Брэйкі ў 48 і 53 ачкі дазволілі 38-гадоваму снукерысту з графства Уэст-Мідлендс выйграць дваццаць першы фрэйм. У наступнай партыі Пэры лідыраваў з лікам 42:11 перад ударам па сіняму шару з спробай падбіць групу з чатырох чырвоных шароў, але пасля сутыкнення з чырвонымі біток накіраваўся ў лузу, што дазволіла яго саперніку атрымаць пяць штрафных балаў, а таксама пачаць пераможную серыю ў 52 ачкі. Такім чынам, лік стаў 11:11, а О'Саліван упершыню ў паядынку зраўняўся з сапернікам пасля ліку 1:1. У гэты ключавы момант экс-лідар сусветнага рэйтынгу, пераможца турніру Champion of Champions, Мастэрс і адкрытага чэмпіянату Уэльса ў бягучым сезоне, зрабіў два сэнчуры, 124 (відэа) і 113 балаў (відэа), якія прынеслі яму выдатную перамогу над сапернікам з лікам 13:11 і выхад у шаснаццаты чвэрцьфінал найбуйнейшага снукернага турніра ў кар'еры і пяты — запар.
Бары Хокінс — Рыкі Уолдэн
Англічане Бары Хокінс і Рыкі Уолдэн, якія сустракаліся ў паўфінале чэмпіянату свету 2013 года (тады мацнейшым быў Хокінс — 17:14), пачалі свой паядынак 1/8 фінала падчас ранішняй сесіі сёмага гульнявога дня, адначасова з другой часткай сустрэчы Марка Сэлбі і Алістэра Картэра. Апроч леташняга сусветнага першынства ігракі сустракаліся на перадапошнім кваліфікацыйным этапе ў 2005 годзе, дзе ў вырашальнай партыі перамогу атрымаў Рыкі Уолдэн (10:9). Лік асабістых сустрэч паміж ігракамі быў 8:7 на карысць Уолдэна, а лік асабістых сустрэч рэйтынгавага ўзроўню — 3:2 таксама на карысць Рыкі. Але ўсе тры рэйтынгавыя перамогі, Рыкі Уолдэн атрымаў у кваліфікацыйных раўндах турніраў, а адзінай сустрэчай ігракоў у асноўнай частцы рэйтынгавых спаборніцтваў быў вышэйзгаданы паўфінальны матч першынства свету 2013. Апошні раз Бары і Рыкі перасякаліся паміж сабой у першым раўндзе Мастэрс 2014 года, дзе верх атрымаў Уолдэн у вырашальнай партыі — 6:5.
Хокінс упэўнена пачаў матч і адкрыў лік, выйграўшы першую партыю з выніковымі падыходамі ў 38 і 41 ачко. Наступны фрэйм таксама застаўся за Бары, які забіў пераможныя руды і сіні шары, а ў трэцяй партыі ён зрабіў серыю ў 44 ачкі, пасля чаго давёў фрэйм да перамогі на каляровых шарах, павёўшы ў ліку 3:0. У чацвёртым фрэйме Уолдэн ішоў наперадзе 39:21, пасля чаго выйшаў пераможцам у пазіцыйнай барацьбе за перадапошні чырвоны шар і выйграў першае ачко на каляровых шарах. Пасля перапынку ён выйграў пятую партыю з вышэйшым брэйкам 53 балы, які стаў першым паўсоценным у матчы, а ў шостай — узяў верх на каляровых і зраўняў лік у паядынку — 3:3. Бары Хокінс аднавіў сваё лідарства з вышэйшай серыяй у 41 бал у сёмым фрэйме, пасля чаго вёў у ліку 39:0 у восьмай партыі, але яго сапернік зрабіў яшчэ адзін паўсоценны брэйк, 67 балаў, і зраўняў лік да канца першай сесіі — 4:4.
Ігракі працягнулі сустрэчу падчас вячэрняй сесіі таго ж гульнявога дня, адначасова з заканчэннем матча паміж Маркам Сэлбі і Алістэрам Картэрам. Бары Хокінс выйграў стартавую партыю сесіі з вышэйшай серыяй у 55 балаў і выйшаў наперад з лікам 5:4. Уолдэн выдатна правёў два наступныя фрэймы, зраўняўшы лік і выйшаўшы наперад з лікам 6:5, з брэйкамі ў 109 (відэа) і 81 бал. Пры ліку 48:21 у дванаццатай партыі Рыкі памыліўся пры адыгрышы на апошнім чырвоным шары і дазволіў саперніку павесці серыю, але Хокінс не здолеў забіць апошні чорны шар на стале дальнім ударам, у выніку чаго Уолдэн выдрапаў яшчэ адно ачко. 31-гадовы снукерыст з графства Чэшыр працягнуў сваю серыйную гульню ў наступным фрэйме і аформіў другі сэнчуры ў сесіі, 112 ачкоў (відэа), зрабіўшы лік у матчы 8:5. У чатырнаццатай партыі пры ліку 48:35 на карысць Хокінса і ўсіх каляровых шарах на стале пачалася пазіцыйная дуэль за жоўты шар. Уолдэн больш упэўнена адыгрываўся і набраў 9 штрафных ачкоў, пасля чаго забіў запаветны жоўты шар і, зачысціўшы стол да чорнага, выйграў пяты фрэйм запар — 9:5. Пасля гэтага Бары сумеў узяць сябе ў рукі і спыніў гегемонію саперніка, дзякуючы брэйку ў 87 балаў у пятнаццатым фрэйме. Пры ліку 26:54 у заключнай партыі другой сесіі Рыкі Уолдэн меў добрую магчымасць на тое, каб выйграць яшчэ адно ачко, пасля таго, як забіў цяжкі чырвоны шар, але памыліўся пры гульні апошняга зялёнага. Хокінс забіў зялёны, а пазней забіты ружовы шар паставіў кропку на гэтай сесіі — 9:7 на карысць Уолдэна.
На наступны дзень Рыкі Уолдэн і Бары Хокінс пачалі трэцюю частку свайго паядынку. Бары пачаў з соценнай серыі ў 104 балы (відэа), свайго першага сэнчуры на чэмпіянаце, і скараціў адставанне ад свайго апанента да аднаго фрэйма. Уолдэн адказаў сваёй добрай серыяй, 93 ачкі, пасля чаго Хокінс дамінаваў у дзевятнаццатай партыі з падыходамі ў 32 і 31 ачко і зноў наблізіўся да саперніка, зрабіўшы лік 9:10. З вышэйшым брэйкам у 45 балаў Бары Хокінс выйграў трэцяе ачко ў гэтай сесіі і зраўняў лік у матчы да перапынку. Дзякуючы некалькім выніковым падыходам у дваццаць першым фрэйме, ён зрабіў лік 11:10, пасля чаго Рыкі здолеў аформіць клірэнс у 53 балы ў наступнай партыі і зраўняць лік. Але ў двух наступных фрэймах Уолдэн не забіў ніводнага каляровага шара, што прынесла перамогу Хокінсу з лікам 13:11 і серыяй у 61 бал у апошняй партыі. Такім чынам, чацвёрты нумар сусветнага рэйтынгу, пераможца гранд-фінала PTC у сезоне 2013/2014, у другі раз запар і ў сваёй прафесійнай кар'еры, якая пачалася ў 1996 годзе, выйшаў у чвэрцьфінал сусветнага першынства.
Алан Мак-Манус — Кен Доэрці
Стартавую партыю на каляровых шарах выйграў Кен Доэрці і адкрыў лік у паядынку. Яго сапернік выдатна правёў тры наступныя фрэймы і сышоў на перапынак з лікам 3:1 на сваю карысць з серыямі 69, 107 (відэа) і 71 бал адпаведна у другой, трэцяй і чацвёртай партыях. Мак-Манус выйграў чацвёртае ачко на каляровых шарах, забіўшы сіні і ружовы шары. У доўгай шостай партыі Алан зноў ішоў наперадзе з лікам 46:38 пры каляровых шарах на стале, але, забіўшы жоўты шар, пакінуў пазіцыю Кену, які забіў усе шары акрамя чорнага і скараціў адставанне да двух партый. Ірландскі ігрок дамінаваў і ў сёмым фрэйме, у якім выйшаў пераможцай з лікам 64:23, але з-за заканчэння часу сесіі і хуткага пачатку наступнай ігракі павінны былі спыніць свой матч пры ліку 4:3 на карысць Мак-Мануса.
Падчас ранішняй сесіі 26 красавіка, адначасова з трэцяй часткай матча паміж Роні О’Саліванам і Джо Пэры, Доэрці і Мак-Манус працягнулі матч. Шатландскі снукерыст выйграў стартавы фрэйм сесіі з падыходамі ў 37 і 22 ачкі, а другую партыю — з вышэйшай серыяй у 35 балаў. Дамінаванне ў дзясятым фрэйме дазволіла іграку з Глазга выйграць трэцяе ачко запар з лікам 62:25 і ўсталяваць на табло лік 7:3. У пачатку адзінаццатай партыі Алан зрабіў паўсоценную серыю, 65 ачкоў, а пасля давёў чарговы фрэйм да перамогі. Чэмпіён свету 1997 года меў шанцы на адрэджэнне барацьбы, але дапускаў шмат памылак і аддаваў ініцыятыву свайму апаненту. Доўгі дванаццаты фрэйм прайшоў у пазіцыйнай барацьбе, вынікам якой сталі выніковыя падыходы Мак-Мануса ў 32 і 28 ачкоў і яшчэ адна партыя на яго карысць. У наступным фрэйме Кен вёў у ліку 25:0, але сапернік пачаў атаку і, аформіўшы серыю ў 25 балаў, зраўняў лік, пасля чаго выйграў шостае ачко запар з пераможным брэйкам у 54 балы. Пры ліку 10:3 у матчы Алан Мак-Манус зрабіў добры падыход у 35 балаў у чатырнаццатай партыі, але ірландскі снукерыст сумеў вярнуцца ў гульню, зрабіўшы вышэйшую серыю ў сесіі, 93 ачкі, і выйграўшы ў ёй першы фрэйм. У заключнай восьмай партыі другой сесіі Доэрці атрымаў магчымасць пачаць добрую атаку і скарыстаўся ёю, ідучы на максімальную серыю, але дапусціў памылку пры гульні чырвонага шара, набраўшы 88 ачкоў. Такім чынам, пад канец сесіі ірландзец сумеў трохі выправіць сітуацыю ў паядынку, але другая трэць матча скончылася з лікам 10:5 на карысць шатландскага іграка.
Увечары 26 красавіка снукерысты выйшлі да стала для пачатку трэцяй сесіі матча. Доэрці саступаў свайму саперніку пяць фрэймаў, але выйграў две стартавыя партыі сесіі з лепшым падыходам у 31 ачко, працягваючы барацьбу за месца ў васьмёрцы лепшых ігракоў свету. Мак-Манус, у сваю чаргу прайграў ужо чацвёртае ачко запар, але перамог у васямнаццатым фрэйме з серыяй у 67 балаў. У дзевятнаццатай партыі ўзяў верх ірландскі снукерыст, зрабіўшы серыю ў 42 ачкі і пасля давёўшы фрэйм да перамогі, і лік стаў 11:8 на карысць Алана. Пасля невялікага перапынку Мак-Манус выйграў яшчэ адну партыю, дзякуючы тром падыходам да стала ў 28, 33 і 17 ачкоў, а ў дваццаць першым фрэйме скарыстаў сваю магчымасць пачаць атаку і, аформіўшы брэйк у 83 балы, атрымаў перамогу ў паядынку. Такім чынам, 43-гадовы шатландскі ігрок у чацвёрты раз у сваёй кар'еры і ўпершыню з 2005 года, калі ён перайграў Доэрці ў 1/8 фіналу і саступіў у чвэрцьфінале Яну МакКалаху, выйшаў у 1/4 фіналу першынства свету.
Дамінік Дэйл — Майкл Уослі
26 красавіка падчас вячэрняй сесіі, адначасова з заканчэннем матча паміж Аланам Мак-Манусам і Кенам Доэрці, Дамінік Дэйл з Уэльса і Майкл Уослі, які стварыў сенсацыю ў першым крузе чэмпіянату, перайграўшы аднаго з фаварытаў турніру Дзіна Цзюньхуэя, пачалі чарговы паядынак 1/8 фіналу. Гэтая сустрэча стала першай паміж 42-гадовым валійцам і 24-гадовым дэбютантам турніру, які праводзіў другі сезон у мэйн-туры.
Дамінік Дэйл выйграў стартавы фрэйм матча з пераможным брэйкам у 74 ачкі, на які яго малады сапернік адказаў серыяй у 66 ачкоў у пачатку другой партыі, пасля чаго давёў яе да перамогі і зраўняў лік у матчы — 1:1. Валіец пакінуў за сабой трэці фрэйм, зачысціўшы стол да рудога шара з пераможным падыходам у 37 ачкоў, а серыя ў 75 балаў дапамагла яму зрабіць лік 3:1 да перапынку. У пачатку пятай партыі Уослі набраў 20 ачкоў, але Дамінік перахапіў ініцыятыву і выйграў яшчэ адно ачко з вышэйшай серыяй 59. Чвэрцьфіналіст чэмпіянату свету 2000 года выйграў і чацвёртую партыю запар, дзякуючы падыходам у 30 і 40 балаў, і зрабіў лік у матчы 5:1 на сваю карысць. У сёмым фрэйме Майкл першым атрымаў магчымасць павесці атаку, але памыліўся пры гульні прамога чорнага, і сапернік, які паказваў якасны снукер у гэты дзень, зноў не дараваў яму гэты промах, адказаўшы першым соценным брэйкам у матчы — 106 ачкоў (відэа). Апошні фрэйм першай сесіі падвёў вынік няўдалай гульні англічаніна, калі ён у пачатку партыі забіў цяжкі чырвоны шар выдатным дальнім ударам, але паставіў сабе недарэчны снукер і падарыў Дэйлу 12 штрафных ачкоў, пасля чаго больш вопытны ігрок зрабіў добры падыход да стала і выйшаў наперад у ліку 44:1. Партыя зацягнулася, але ў выніку валійскі снукерыст выканаў дальні удар па апошняму чырвонаму шару і павялічыў свой адрыў да шасці фрэймаў.
ігракі працягвалі паядынак падчас дзённай сесіі дзевятага гульнявога дня пры ліку 7:1 на карысць Дамініка. Дзякуючы некалькім падыходам у стартавым фрэйме другой сесіі, Дэйл павялічыў свой адрыў да сямі ачкоў, пасля чаго зрабіў серыю ў 49 балаў у дзясятай партыі. Але Майкл Уослі здолеў адыграцца і, зрабіўшы свой другі ў матчы паўсоценны брэйк у 66 балаў, зрабіў лік 2:8. У адзінаццатым фрэйме Дамінік Дэйл зрабіў пераможную серыю ў 78 ачкоў і аднавіў сваю перавагу ў 7 фрэймаў. Пры ліку 54:31 на карысць Уослі ў дванаццатай партыі пачалася тактычная барацьба за апошні зялёны шар, у выніку якой англічанін дапусціў недаравальную памылку і страціў яшчэ адзін фрэйм, бо валійскі ігрок зачысціў стол і зрабіў лік 10:2 да перапынку. Уослі выйграў наступны фрэйм на каляровых шарах, але Дэйл адказаў на гэта чарговым паўсоценным брэйкам, 89 балаў, зрабіўшы лік 11:3. У пятнаццатай партыі Майкл выканаў соценны брэйк, 108 балаў, які забяспечыў наяўнасць трэцяй сесіі матча і зрабіў лік 4:11, але Дамінік зноў павялічыў адрыў да васьмі ачкоў, выйграўшы шаснаццаты фрэйм з вышэйшай серыяй у 62 балы.
Дамінік Дэйл і Майкл Уослі выйшлі для заканчэння матча на наступны дзень пры ліку 12:4 на карысць першага. Такім чынам, Дэйлу засталося выйграць адзін фрэйм у трэцяй сесіі да агульнай перамогі. Ён адразу ўвайшоў у гульню, рашыўшы не зацягваць з перамогай, і набраў 33 ачкі ў першым падыходзе. Пазней англійскі снукерыст сумеў выйсці наперад з лікам 35:33, але, дзякуючы добрай пазіцыйнай барацьбе і больш упэўненым ударам Дамінік сумеў давесці стартавы фрэйм да перамогі на каляровых шарах і выйграць матч з лікам 13:4. Такім чынам, пераможца турніру Shoot-Out у бягучым сезоне у другі раз у сваёй кар'еры выйшаў у 1/4 фіналу чэмпіянату свету, дзе яго сапернікам быў Бары Хокінс.
Марк Ален — Ніл Робертсан
Падчас ранішняй сесіі дзевятага гульнявога дня да стала выйшлі две апошнія пары другога раўнда чэмпіянату свету, адной з якіх была пара аўстралійца Ніла Робертсана і Марка Алена з Паўночнай Ірландыі. З 17 папярэдніх сустрэч паміж імі Робертсан выйграў у 11 супраць 6 перамог Алена. Па асабістым сустрэчам на турнірах рэйтынгавага ўзроўню лік 2:1 на карысць аўстралійца. Апошні раз яны сустракаліся на этапе 1/8 фіналу турніру Мастэрс 2014, дзе Ніл атрымаў перамогу ў вырашальным фрэйме — 6:5.
Пры ліку 5:24 у стартавай партыі Робертсан павёў серыю, але спыніўся на 38 ачках, дазволіўшы саперніку давесці фрэйм да перамогі з брэйкам у 42 балы. Серыя ў 69 ачкоў дапамагла Нілу зраўняць лік у матчы — 1:1. У трэцім фрэйме аўстралійскі снукерыст дапусціў памылку пры гульні чырвонага шара ў сярэднюю лузу, якую не дараваў яму Марк, аформіўшы серыю ў 62 ачкі. Ніл Робертсан зрабіў брэйк у 50 балаў у чацвёртым фрэйме, пасля чаго давёў яго да перамогі і зноў зраўняў лік у паядынку да перапынку. Ален пачаў брэйк у пятым фрэйме, але, набраўшы 40 ачкоў, страціў пазіцыю, дазволіўшы саперніку выканаць серыю ў 100 ачкоў, якая стала 98-м сэнчуры Ніла Робертсана ў сезоне. Марк Ален таксама адказаў добрай серыяй у 92 ачкі ў шостым фрэйме, і лік стаў 3:3. У сёмай партыі Ален няўдала страціў пазіцыю пасля забітага ружовага шара пры ліку 60:0, пасля чаго Робертсан здолеў давесці партыю да перамогі выдатным клірэнсам у 55 балаў і выйсці наперад з лікам 4:3. Снукерыст з Паўночнай Ірландыі пазбег псіхалагічнага ціску з-за страчанага фрэйма і аформіў свой чацвёрты паўсоценны брэйк у заключнай партыі першай сесіі — 82 ачкі.
Снукерысты працягвалі паядынак падчас вячэрняй сесіі таго ж гульнявога дня, адначасова з праягам матча паміж Шонам Мёрфі і Марка Фу. У дзевятым фрэйме аўстраліец зрабіў спробу здзейсніць соценны брэйк, але спыніўся на 72 ачках, калі біток упаў у лузу пры гульні зялёнага шара. У дзясятай партыі Ален адказаў серыяй у 71 бал, зраўняўшы лік, а ў адзінаццатай — пры ліку 48:38 на карысць іграка з Паўночнай Ірландыі завязалася тактычная барацьба за апошні зялёны шар. Марк заработаў 8 штрафных балаў, дзякуючы снукерам, але пасля гэтага Ніл выпадкова забіў зялёны пры выхадзе з снукера, што дазволіла яму выканаць клірэнс і выйсці наперад у паядынку з лікам 6:5. Марк Ален паказаў высакаякасны снукер у дзвюх наступных партыях і выйшаў наперад у матчы, зрабіўшы брэйкі ў 77 і 84 балы. У чатырнаццатым фрэйме Робертсан ішоў на максімум, але пасля восьмага чырвонага шара быў вымушаны гуляць жоўты, аформіўшы ў выніку тотал-клірэнс у 137 ачкоў (відэа), які стаў 99-й соценнай серыяй у сезоне снукерыста з Аўстраліі і зрабіў лік 7:7. Ніл таксама выйграў доўгую пятнаццатую партыю з падыходамі ў 25 і 38 балаў, а памылка Алена пры гульні зялёнага шара ў наступным фрэйме пры ліку 21:46 дазволіла аўстралійцу набраць 16 балаў і адарвацца ад саперніка на два фрэймы перад заключнай сесіяй — 9:7.
Джад Трамп — Раян Дэй
Падчас дзённай сесіі восьмага гульнявога дня, адначасова з трэцяй часткай паядынку Бары Хокінса і Рыкі Уолдэна, пачаўся матч паміж Джадам Трампам з Англіі і валійцам Раянам Дэем, якія ўпершыню сустрэліся на рэйтынгавым узроўні. З пяці сустрэч, якія ігракі правялі паміж сабой, Трамп выйграў тры, а яго праціўнік — дзве. Але адзіны матч міні-рэйтынгавага ўзроўню застаўся за Раянам: у рамках 1/8 фіналу другога этапу PTC 2012/2013 ён перайграў Джада з лікам 4:2. У апошнім паядынку верх таксама ўзяў валійскі снукерыст: у групе пераможцаў турніру Championship League 2014 ён разграміў англічаніна — 3:0.
24-гадовы англійскі ігрок пакінуў за сабой першую партыю з вышэйшым брэйкам у 70 балаў, а таксама вёў 37:0 у другім фрэйме, але Дэй здолеў пераламіць ход партыі і зраўняў лік з вышэйшым брэйкам 47 ачкоў. Раян быў блізкі да выйгрыша наступнага фрэйма, але памыліўся, давёўшы серыю да 56 ачкоў, пасля чаго яго сапернік выдрапаў партыю на апошнім чорным шары. Валіец выйграў чацвёрты фрэйм на каляровых шарах і зраўняў лік у матчы да перапынку. У пятай партыі дваццаць першы сеяны турніру вёў з лікам 64:13, але Джад Трамп набраў патрэбныя яму 4 штрафныя ачкі, паставіўшы ўдалы снукер, пасля чаго аформіў клірэнс у 48 балаў і выйграў партыю з лікам 65:64. У пачатку шостага фрэйма Дэй набраў 14 ачкоў, якія сталі апошнімі яго баламі ў гэтай сесіі. Трамп здзейсніў падыходы ў 76 балаў у шостай партыі, 30 і 46 ачкоў — у сёмай партыі, і 78 ачкоў (найвышэйшая серыя першай сесіі матча) — у восьмай партыі. Такім чынам Джад забяспечыў сабе ўпэўненае лідарства ў паядынку з лікам 6:2 паводле вынікаў першай гульнявой сесіі.
Падчас дзённая сесіі 27 красавіка Трамп і Дэй выйшлі да стала для працягу свайго паядынку. Раян выдатна пачаў сесію, зрабіўшы соценную серыю ў дзевятай партыі, 107, і скараціўшы сваё адставанне да ліку 3:6. Яго сапернік дамінаваў у наступным фрэйме, выйграўшы яго з лікам 68:25, і аднавіў статус-кво. Дэй пакінуў за сабой дзве наступныя партыі з брэйкамі ў 80 і 55 балаў і зрабіў лік 5:7. 24-гадовы снукерыст з Брысталя адквітаў два фрэйма, вярнуўшы сваю перавагу ў 4 ачкі, пасля чаго здзейсніў выдатны клірэнс у 64 балы ў пятнаццатай партыі пры ліку 0:62. Дэй скончыў сесію брэкам у 73 ачкі і зраўняў лік другой сесіі да 4:4, але перад апошняй часткай матча лік быў 10:6 на карысць Трампа, і валійцу для перамогі было неабходна выйграць сем фрэймаў раней, чым Джад выйграе тры.
Падчас вячэрняй сесіі дзясятага гульнявога дня валіец і англічанін адначасова з Шонам Мёрфі і Марка Фу заканчвалі паядынак другога раўнда. У стартавай партыі Дэй зрабіў паўсоценны брэйк, 54 ачкі, пасля чаго давёў яе да перамогі і скараціў адставанне ад апанента да трох фрэймаў. У доўгім васемнаццатым фрэйме ішла напружаная барацьба, але выдатны клірэнс Джада ў 23 балы пры ліку 43:47 дапамог яму аднавіць сваю перавагу ў чатыры ачкі. Серыя ў 54 балы прынесла Трампу дванаццатае ачко, а, дамінуючы ў дваццатым фрэйме, які стаў апошнім, ён зрабіў лік 13:7 і выйшаў у трэці круг чэмпіянату свету. Такім чынам, леварукі сёмы сеяны турніру, які не атрымліваў перамог на рэйтынгавых турнірах з International Championship 2012, у трэці раз у сваёй прафесійнай кар'еры ўвайшоў у васьмёрку найлепшых на сусветным першынстве , дзе яго сапернікам быў лідар сусветнага рэйтынгу Ніл Робертсан.
Шон Мёрфі — Марка Фу
Адначасова з пачаткам паядынку Ніла Робертсана і Марка Алена раніцай 27 красавіка пачаўся матч паміж Шонам Мёрфі і Марка Фу з Ганконга. Ігракі два разы сустракаліся на сусветных першынствах і ў абодвух выпадках Шон атрымліваў крупную перамогу: у заключным кваліфікацыйным раўндзе чэмпіянату свету 2002 года Мёрфі перайграў саперніка з лікам 10:4, што прывяло яго да дэбюту на найбуйнейшым снукерным турніры, а ў 2009 годзе на стадыі 1/8 фіналу англічанін перамог Фу з лікам 13:3. Увогуле да гэтага паядынку ігракі правялі паміж сабой 16 матчаў, у 10 з якіх выйграваў Шон Мёрфі. Што датычыцца рэйтынгавых турніраў, лік асабістых сустрэч — 4:3 на карысць Мёрфі. Апошні паядынак ігракі правялі на групавым этапе турніру Championship League 2014, дзе снукерыст з Ганконга перамог з лікам 3:1.
Першая партыя, у якой ігракі яшчэ прыглядаліся адзін да аднаго, дасталася Марка Фу, які пры ліку 28:56 зрабіў пераможны падыход да стала ў 35 балаў, пасля чаго ішоў наперадзе ў другім фрэйме з лікам 31:0, але аддаў пазіцыю саперніку. Шон здзейсніў падыход у 49 ачкоў, пасля чаго давёў партыю да перамогі і зраўняў лік у матчы. У трэцяй партыі Мёрфі таксама правёў добрую серыю, 50 ачкоў, пасля чаго вёў з лікам 67:31 пры каляровых шарах на стале, але Фу зарабіў 16 штрафных ачкоў, дзякуючы якасным снукерам, і зачысціў стол з рудога шара, выйшаўшы наперад у паядынку з лікам 2:1. Пры адставанні з лікам 0:36 ігрок з Ганконга пачаў добры брэйк у чацвёртай партыі і набліжаўся да яшчэ аднаго ачка, але, калі серыя дайшла да 54 балаў, яго кашуля кранула жоўты шар і дамінаванне перайшло да Шона Мёрфі, які давёў фрэйм да перамогі на чорным шары — 2:2. Пасля перапынку англічанін выйграў яшчэ адну партыю і выйшаў наперад, дзякуючы серыі ў 50 ачкоў, а таксама быў блізкі да ўзяцця шостай партыі, зрабіўшы серыю ў 56 балаў, але яго сапернік, атрымаўшы магчымасць пачаць брэйк, здзейсніў клірэнс у 69 ачкоў і зноў зраўняў лік у матчы — 3:3. У сёмым фрэйме Марка аформіў першы сэнчуры ў паядынку, 109 (відэа), і вярнуў сабе лідарства ў сустрэчы, але Шон Мёрфі, дзякуючы серыі 61 бал у заключнай партыі першай сесіі, зраўняў лік, 4:4, перанёсшы высвятленне пераможцы на наступныя сесіі.
Ігракі працягвалі паядынак падчас вячэрняй сесіі дзявятага гульнявога дня. Мёрфі цудоўна пачаў сесію, выйграўшы стартавы фрэйм з пераможнай серыяй у 67 ачкоў, а другую партыю — двума падыходамі ў 38 і 50 балаў, хутка зрабіўшы лік 6:4. Ён таксама дамінаваў у наступным фрэйме, павялічыўшы свой адрыў з вышэйшым брэйкам у 41 ачко, а пад заслону паўсесіі адкрыў лік сваім соценным серыям у матчы, выканаўшы 102 ачкі за падыход (відэа). Саступаючы ў ліку 4:8 пасля перапынку Фу выйграў сваё першае ачко ў другой сесіі, дзякуючы падыходам у 13, 41 і 22 ачкі. У чатырнаццатай партыі Шон зрабіў брэйк у 59 балаў, зрабіўшы лік 59:7 і амаль забяспечыўшы сабе перамогу, але клірэнс у 61 ачко, які выканаў снукерыст з Ганконга, скараціў яго адставанне да ліку 6:8. Мёрфі не адступіў пасля гэтых няўдач і некалькімі падыходамі выйграў дзявятае ачко, забяспечыўшы сабе лідарства ў пачатку трэцяй сесіі, пасля чаго яго сапернік адзначыўся выдатным тотал-клірэнсам у 136 балаў (відэа) і зноў скараціў адставанне да двух фрэймаў пад канец другой часткі сустрэчы.
Пры ліку 9:7 Шон Мёрфі і Марка Фу выйшлі да стала для заканчэння сустрэчы другога раўнда падчас вячэрняй сесіі 28 красавіка. Дзякуючы брэйку ў 69 ачкоў, Шон выйграў стартавы фрэйм трэцяй сесіі і зрабіў лік 10:7. У васменаццатай партыі Марка памыліўся пры гульні апошняга сіняга шара ў верхнюю лузу пры ліку 55:51, пасля чаго Мёрфі забіў сіні, ружовы і чорны і перамог у яшчэ адным фрэйме. У наступнай партыі чэмпіён свету 2005 года замацаваў сваё лідарства ў матчы, зрабіўшы серыю ў 75 балаў. З брэйкам у 92 ачкі Фу выйграў першы фрэйм у трэцяй сесіі і зрабіў лік 8:12, а пасля перапынку Шон Мёрфі здолеў аднавіць сваю перавагу, дзякуючы серыі ў 66 ачкоў, і скончыць матч з лікам 13:8. Такім чынам, 31-гадовы англічанін, які выйграў міні-рэйтынгавы адкрыты чэмпіянат Гдыні 2014 і World Open 2014, а таксама зрабіў два максімальныя брэйкі ў 2014 годзе , у сёмы раз у сваёй кар'еры выйшаў у чвэрцьфінал чэмпіянату свету на Роні О’Салівана.
Марк Сэлбі — Алан Мак-Манус
29 красавіка ў Крусібле пачалася стадыя 1/4 фіналу, і падчас ранішняй сесіі на арэну выйшлі фіналіст чэмпіянату свету 2007 Марк Сэлбі і 43-гадовы Алан Мак-Манус, які даходзіў да паўфіналаў турніру ў 1992 і 1993 гадах. ігракі правялі паміж сабой дзве сустрэчы і абедзве — на рэйтынгавым узроўні: у 1/16 фіналу гран-пры 2006 года Алан перайграў англічаніна з лікам 5:1, а за паўтара месяцы да чэмпіянату свету Сэлбі і Мак-Манус сустрэліся ў чвэрцьфінале World Open, дзе з тым жа лікам, 5:1, перамогу атрымаў Марк.
Сэлбі, які выйграў два папярэдніх матча з вышэйшай серыяй у 88 балаў, адкрыў лік у паядынку з брэйкам у 44 ачкі, не дазволіўшы саперніку забіць ніводнага шара ў стартавай партыі. Пры ліку 46:43 на карысць шатландца ў другім фрэйме пачалася пазіцыйная барацьба за апошні зялёны шар, пераможцам у якой стаў Марк Сэлбі, які забіў зялёны і руды, а пазней сіні і ружовы шары, і падвоіў сваю перавагу ў паядынку. У пачатку трэцяга фрэйма шатландскі ігрок аформіў брэйк у 52 балы, пасля чаго Сэлбі, дзякуючы выдатнай тактычнай гульне і серыі ў 46 ачкоў, выйшаў наперад з лікам 64:52 пры каляровых шарах на стале. Пасля пазіцыйнай барацьбы за кожны каляровы лік стаў 72:71 на карысць 30-гадовага англічаніна, а на стале засталіся ружовы і чорны шары. Марк рызыкаваў, але дапусціў памылку, якой скарыстаўся Мак-Манус, забіўшы апошнія шары і адкрыўшы лік сваім ачкам — 1:2. Шатландскі снукерыст здзейсніў пераможную серыю, 74, у чацвёртай партыі, пасля чаго выйшаў пераможцам у доўгім пятым фрэйме, які праходзіў у тактычных выдасканаленасцях абодвух ігракоў і цягнуўся 43 хвіліны. У шостай партыі Сэлбі выканаў свой першы сэнчуры на турніры, 110 балаў (відэа), і зраўняў лік у матчы — 3:3. У сёмым фрэйме англійскі снукерыст лепш будаваў сваю абарончую гульню і выйграў чацвёртае ачко на каляровых шарах, пасля чаго ігракі вымушаны былі спыніць паядынак з-за заканчэння часу першай сесіі.
Увечары таго ж дня Алан і Марк працягвалі барацьбу за месца ў паўфінале сусветнага першынства пры ліку 4:3 на карысць другога. Сэлбі зрабіў брэйк у 86 балаў і павялічыў перавагу да двух ачкоў. У дзевятай партыі Мак-Манус меў магчымасць перамагчы, пачаўшы зачышчаць каляровыя шары пры ліку 43:61, але недарэзаў руды, дазволіўшы саперніку давесці чарговы фрэйм да перамогі. Англічанін аформіў яшчэ адну паўсоценную серыю, 87, і зрабіў лік 7:3, а ў адзінаццатай партыі пры ліку 44:31 Алан Мак-Манус паставіў сабе снукер, пасля чаго Марк зрабіў пераможны брэйк у 40 балаў, выйграўшы чацвёрты фрэйм запар. Адстаючы па ходу дванаццатай партыі 10:31, шатландзец выдрапаў першае ачко ў гэтай сесіі, дзякуючы падыходам у 36 і 23 балы. Снукерыст з Лестэра выйграў доўгі трынаццаты фрэйм, пасля чаго пакінуў за сабой яшчэ два з брэйкамі ў 109 (відэа) і 74 ачкі, не дазволіўшы саперніку набраць ніводнага бала за тры партыі. У апошнім фрэйме другой сесіі Марк Сэлбі, які не выходзіў у 1/2 фіналу чэмпіянату свету з 2010 года, працягваў дамінаваць, зрабіўшы лік 12:4 з найвышэйшай серыяй у 40 балаў у шаснаццатай партыі, і шчыльна наблізіўся да выхаду ў наступны раўнд.
Раніцай дванаццатага гульнявога дня чэмпіянату свету ігракі выйшлі да стала для заканчэння паядынку. Мак-Манус, які не меў права памыляцца, выйграў стартавую партыю, зрабіўшы серыю ў 69 ачкоў. У васемнаццатым фрэйме Алан таксама пайшоў у атаку, але спыніўся на 20 ачках. Пры ліку 27:26 Сэлбі, які паказаў цудоўную гульню ў другой сесіі гэтага матча, павёў брэйк, які прынёс яму перамогу ў паядынку. Такім чынам, Марк, які не выйграў ніводнага рэйтынгавага тытула ў сезоне 2013/2014, у трэці раз у сваёй кар'еры ўвайшоў у чацвёрку найлепшых на сусветным першынстве.
Роні О'Саліван — Шон Мёрфі
Падчас дзённай сесіі адзінаццатага гульнявога дня на чэмпіянаце свету 2014 года да стала выйшлі дзеючы чэмпіён Роні О’Саліван і яго суайчыннік Шон Мёрфі, пяты нумар сусветнага рэйтынгу. Снукерысты ўжо сустракаліся ў Крусібле ў 2011 годзе: тады на стадыі 1/8 фіналу О'Саліван атрымаў перамогу з лікам 13:10. На рэйтынгавых турнірах яны правялі паміж сабой тры матчы, і заўсёды перамагаў пяціразовы чэмпіён свету. З адзінаццаці паядынкаў, якія ігракі ўвогуле згулялі, 8 раз выйграваў О'Саліван, 2 разы — Мёрфі і аднойчы сустрэча скончылася ў нічыю. Апошні раз Роні і Шон сустракаліся падчас прэм'ер-лігі 2011 года, калі О'Саліван аказаўся мацней з лікам 3:1.
30 красавіка падчас ранішняй сесіі Мёрфі і О'Саліван працягвалі свой чвэрцьфінальны паядынак на самай буйной снукернай арэне ў свеце. Роні выйграў дзевятую партыю з вышэйшым брэйкам у 63 балы, а ў дзясятай — пры адставанні 39:48 зрабіў клірэнс з апошняга зялёнага шара і павялічыў адрыў да шасці фрэймаў. Мёрфі ўзяў верх у наступнай партыі, дзякуючы падыходам у 36 і 24 ачкі, але другі соценны брэйк О'Салівана, 118 балаў (відэа), зрабіў лік 9:3 да перапынку. Экс-лідар сусветнага рэйтынгу пачаў трынаццатую партыю з брэйка ў 59 ачкоў, пасля чаго Шон атрымаў шанец зацысціць стол, але памыліўся на 54 балах пры гульні апошняга ружовага шара з кароткай адлегласці і падарыў саперніку яшчэ адзін фрэйм. Выпадак паўтарыўся ў наступнай партыі, калі Мёрфі з ліку 0:47 амаль параўняўся з сапернікам, але на 45 ачках дапусціў памылку пры гульні зялёнага, які стаяў на сваёй пазіцыі, пасля апошняга чырвонага шара, што дазволіла яго апаненту зачысціць стол да чорнага шара і зрабіць лік 11:3 на сваю карысць. Чэмпіён свету 2005 года працягваў шмат памыляцца ў наступных фрэймах, сумеўшы набраць толькі адно ачко да канца паядынку. О'Саліван выйграў дзве наступныя партыі з адзінай паўсоценнай серыяй у 68 балаў і з лікам 13:3 выйшаў у наступны раўнд. Такім чынам, Роні О’Саліван выйграў матч 1/4 фіналу першынства свету ўсяго за дзве сесіі ў другі раз у кар'еры пасля перамогі над Энтані Хэмілтанам дзесяць гадоў таму і ў адзінаццаты раз увайшоў у чацвёрку найлепшых на гэтым турніры.
Бары Хокінс — Дамінік Дэйл
Раніцай 29 красавіка, адначасова з Сэлбі і Мак-Манусам, Бары Хокінс, леташні фіналіст сусветнага чэмпіянату, і Дамінік Дэйл, які выйшаў у чвэрцьфінал чэмпіянату свету ўпершыню з 2000 года , пачалі свой чвэрцьфінальны паядынак. Да гэтага ігракі чатыры разы сустракаліся паміж сабой і атрымалі па дзве перамогі. Па асабістых сустрэчах на рэйтынгавым узроўні лік таксама роўны — 1:1, але апошні раз яны былі сапернікамі на рэйтынгавым турніры падчас групавога раўнда Гран-пры ў 2006 годзе (Хокінс перамог з лікам 3:0). У апошняй сустрэчы снукерыстаў верх атрымаў валіец: у 1/16 фіналу запрашальнага аднафрэймавага турніру Shoot-Out 2014, пераможцам якога стаў Дамінік Дэйл, ён перайграў саперніка з лікам 69:7.
Хокінс лепей пачаў матч і выйшаў наперад з лікам 2:0, дзякуючы серыям у 68 і 63 ачкі. Пасля брэйка ў 33 балы Дэйла, англічанін меў шанец выканаць пераможную серыю і ў трэцяй партыі, але памыліўся пасля 44 набраных ачкоў і дазволіў саперніку давесці фрэйм да перамогі. Чарговы паўсоценны брэйк, 78, дапамог Бары сысці на перапынак з перавагай у два фрэймы, а пасля перапынку англічанін, які добра кантраляваў гульню ў гэтай сесіі, выканаў яшчэ адзін брэйк за 50 балаў, 81 ачко, і павялічыў адрыў да трох партый — 4:1. Дамінік выйграў шосты фрэйм і скараціў адставанне, пасля чаго зрабіў брэйк у 47 ачкоў у наступнай партыі, але дапусціў памылку і аддаў пазіцыю для серыі свайму апаненту. Хокінс здзейсніў падыход у 44 балы, а пазней давёў партыю да перамогі на каляровых шарах. У заключным фрэйме першай часткі гульні Бары Хокінс выканаў цудоўны клірэнс у 134 ачкі (відэа) і давёў сваю перавагу да чатырох партый пасля стартавай сесіі.
У вячэрняй сесіі адзінаццатага гульнявога дня ігракі працягвалі матч пры ліку 6:2 на карысць Бары. Дэйл увайшоў у гульню з першай партыі і зрабіў брэйк у 69 балаў. Яго сапернік дамінаваў у наступных фрэймах і ўсталяваў на табло лік 8:3 з найвышэйшай серыяй у 47 ачкоў, пасля чаго здзейсніў першы паўсоценны брэйк, 92, і павялічыў свой адрыў да шасці ачкоў. Хокінс пачаў трынаццаты фрэйм падыходам у 58 пунктаў, на што валіец адказаў серыяй у 49 і давёў партыю да перамогі, зачысціўшы стол з рудога шара. Чарговым брэйкам у 88 ачкоў у чатырнаццатай партыі Бары Хокінс аднавіў перавагу ў шэсць фрэймаў. Дамінік перамог у пятнаццатым фрэйме з серыяй у 61 бал і набліжаўся да ўзяцця яшчэ аднаго ачка, але памыліўся на 53 ачках, пасля чаго 35-гадовы снукерыст з графства Кент вырваў шаснаццатую партыю, здзейсніўшы серыю ў 67 балаў, і да пачатку трэцяга адрэзку гульні лік стаў 11:5 на карысць Хокінса, якому заставалася выйграць два ачкі да выхаду ў паўфінал турніру.
30 красавіка, падчас дзённай сесіі, Дэйл і Хокінс пачыналі трэцюю частку свайго паядынку. Валійскі снукерыст, які меў вялікае адставанне ад саперніка, стараўся выкарыстаць свае магчымасці і выканаў паўсоценную серыю, 75 балаў, у старатавым фрэйме. У васемнаццатай партыі ён зрабіў яшчэ адну серыю за 50, 65 ачкоў, пасля чаго давёў фрэйм да перамогі і зрабіў лік 7:11. Дамінік атрымаў шанец і ў наступнай партыі, зрабіўшы яшчэ адзін пераможны паўсоценны брэйк — 64. Некалькі добрых падыходаў да стала прынеслі валійцу, які паказваў выдатную гульню ў параўнанні з папярэднімі сесіямі, яшчэ адно ачко, і яго адставанне скарацілася да двух партый, а ў дваццаць першым фрэйме Дэйл здзейсніў чацвёртую ў пяці стартавых партыях сесіі паўсоценную серыю ў 61 ачко і зрабіў лік 10:11. У дваццаць другой партыі Бары Хокінс, які набраў толькі 58 балаў у пяці апошніх фрэймах, нарэшце меў магчымасць на брэйк, але спыніўся на 30 балах. Пры ліку 51:34 Дамінік Дэйл, які ніколі не выходзіў у 1/2 фіналу найбуйнейшага снукернага чэмпіянату, выйграў тактычную дуэль за апошні чырвоны шар і зраўняў лік у паядынку — 11:11. У дваццаць трэцім фрэйме пры адставанні 6:33 42-гадовы валійскі ігрок аформіў серыю ў 52 ачкі, пасля чаго зноў здолеў выйграць пазіцыйную барацьбу за апошні чырвоны шар і давёў сёмы запар фрэйм да перамогі, здзейсніўшы адзін з найвялікшых камбэкаў у гісторыі Крусібла. Хокінс сумеў узяць сябе ў рукі і зрабіў першы паўсоценны брэйк у наступнай партыі, 66, што дазволіла яму зраўняцца з апанентам у паядынку, 12:12, і размачыць лік апошняй сесіі. Нягледзячы на свой гераічны ўчынак, у вырашальным дваццаць пятым фрэйме націск Дэйла знік і ён не здолеў набраць ніводнага бала ў той час, як Бары завяршыў матч пераможнай серыяй у 65 ачкоў і аформіў перамогу з лікам 13:12. Такім чынам, англічанін у другі раз запар і ў сваёй прафесійнай кар'еры выйшаў у паўфінал сусветнага першынства, дзе зноў, як і ў фінале леташняга чэмпіянату , павінен быў гуляць з Роні О’Саліванам.
Джад Трамп — Ніл Робертсан
Робертсан выйграў стартавую партыю з вышэйшай серыяй 45 ачкоў, пасля чаго Джад Трамп зраўняў лік, перамогшы ў другім фрэйме з вышэйшым брэйкам у 63 балы. Англічанін дамінаваў у трэцім фрэйме, давёўшы яго да перамогі падыходам у 46 ачкоў, а да перапынку зрабіў лік 3:1 на сваю карысць, выйграўшы чацвёртую партыю на каляровых шарах. Ніл дапусціў памылку ў пятым фрэйме пры гульні чырвонага шара ў сярэднюю лузу, что дазволіла Трампу пачаць першую соценную серыю ў матчы — 107 балаў (відэа). Брэйк у 60 пунктаў у шостай партыі павялічыў адрыў Джада ад саперніка на 4 ачкі — 5:1. 24-гадовы леварукі ігрок меў магчымасць пакінуць за сабой і сёмы фрэйм, але памыліўся пры гульні апошняга чырвонага шара пры ліку 49:30, пасля чаго Робертсан зачысціў стол і выйграў другое ачко. Памылка аўстралійскага снукерыста на прамым чырвоным шары ў заключнай партыі першай сесіі прывяла да пачатку чарговай серыі Трампа — 117 ачкоў (відэа). Такім чынам, пасля стартавай часткі паядынку Джад валодаў сур'ёзнай перавагай, зрабіўшы лік 6:2.
Ігракі працягвалі матч падчас дзённай сесіі наступнага гульнявога дня. Робертсан дамінаваў у першым фрэйме сесіі і выйграў яго з лікам 73:20, а ў пачатку дзясятай партыі выканаў серыю ў 41 бал, пасля чаго давёў яе да перамогі і скараціў адставанне ад саперніка да двух ачкоў. Падыходы ў 57 і 34 балы дапамаглі Джаду выйграць адзінаццаты фрэйм, а Ніл пакінуў за сабой дванаццатую партыю з вышэйшай серыяй у 47 ачкоў. Пры ліку 21:22 у трынаццатым фрэйме Робертсан здзейсніў свой першы паўсоценны брэйк у матчы, 61, і скараціў адставанне ў матчы да аднаго ачка. У чатырнаццатай партыі аўстраліец першым атрымаў магчымасць пачаць серыю, але спыніўся на 19 балах, пасля чаго Трамп здолеў выйграць фрэйм з вышэйшай серыяй у 50 ачкоў. Англічанін таксама зрабіў добры зачын для перамогі ў пачатку наступнай партыі, выканаўшы брэйк у 57 балаў. Робертсан спрабаваў выправіць сітуацыю, але спыніўся на 43 ачках, пасля чаго Джад Трамп давёў фрэйм, які стаў апошнім у другой сесіі, да перамогі і зрабіў лік 9:6 на сваю карысць.
Праз некалькі гадзін Трамп і Робертсан зноў выйшлі на арэну Крусібла для заканчэння апошняга матча 1/4 фіналу чэмпіянату свету 2014. Аўстраліец моцна пачаў сесію, зрабіўшы серыю ў 52 балы ў пачатку шаснаццатага фрэйма, пасля чаго здзейсніў пераможны брэйк у 31 ачко. У семнаццатай партыі Джад выйграваў у саперніка тактычна, але пры ліку 53:21 дазволіў яму пачаць серыю, якая стала пераможнай для Робертсана і дапамагла яму зноў наблізіцца да апанента на адлегласць аднаго фрэйма. Трамп дамінаваў у наступнай партыі, скончыўшы яе падыходам у 45 балаў, а ў пачатку дзевятнаццатага фрэйма зрабіў серыю ў 55 ачкоў, да якіх пазней дадаў яшчэ 14 і пайшоў на перапынак пры ліку 11:8 на сваю карысць. У дваццатай партыі пры ліку 49:31 Робертсан перамог свайго праціўніка ў пазіцыйнай барацьбе, вымусіўшы яго выходзіць з цяжкага снукера на апошнім чырвоным шары, пасля чаго выканаў пераможную серыю ў 16 ачкоў, а брэйкам у 70 балаў у наступным фрэйме ён зрабіў лік 10:11. У дваццаць другой партыі 32-гадовы аўстралійскі снукерыст аформіў сотую соценную серыю ў сезоне, 101 (відэа), стаўшы першым іграком у гісторыі снукера, які здолеў дамагчыся гэтага. Гэты сэнчуры дазволіў Нілу зраўняцца з сапернікам 11:11 упершыню ў матчы пасля ліку 1:1. Псіхалагічны ціск пасля гэтай партыі мог падкасіць гульню Робертсана, але, вярнуўшыся на арэну праз некалькі хвілін, чэмпіён свету 2010 гуляў упэўнена, наблізіўшыся да перамогі пасля выйгрыша дваццаць трэцяга фрэйма з падыходамі ў 31 і 33 ачкі. Пры ліку 43:0 у дваццаць чацвёртай партыі Ніл страціў пазіцыю, даўшы Джаду шанец зрабіць клірэнс, але англійскі ігрок, набраўшы 31 бал, дапусціў памылку пры гульні чорнага шара з сваёй пазнакі, калі на стале заставаўся адзін чырвоны шар. Аўстраліец набраў неабходныя яму ачкі, скончыўшы паядынак забітымі зялёным і рудым шарамі. Такім чынам, Ніл Робертсан у трэці раз увайшоў у чацвёрку найлепшых на сусветным першынстве, дзе трапіў на Марка Сэлбі, свайго саперніка па фіналу чэмпіянату Вялікабрытаніі 2013.
Роні О'Саліван — Бары Хокінс
Роні О’Саліван і Бары Хокінс, сапернікі па фіналу чэмпіянату свету 2013 года, адкрылі стадыю 1/2 фіналу 1 мая. У леташнім фінальным паядынку О'Саліван атрымаў перамогу з лікам 18:12. Усяго ігракі да гэтага правялі паміж сабой 7 сустрэч, усе на рэйтынгавых турнірах, і ў шасці матчах мацнейшым быў дзеючы чэмпіён свету. Бары Хокінс сумеў адолець апанента толькі ў першай гульне снукерыстаў: на акрытым чэмпіянаце Шатландыі 2002 года ён перамог Роні О’Салівана ў 1/16 фіналу з лікам 5:3. Паўфінальны матч адкрытага чэмпіянату Уэльса 2014, дзе Роні выйграў у Хокінса з лікам 6:2, стаў апошнім паядынкам паміж ігракамі.
Першы сеяны турніру ярчэй пачаў матч і выйграў стартавую партыю з серыямі ў 63 і 35 балаў. Хокінс зраўняў лік у выніку наступнага фрэйма з брэйкам у 96 ачкоў, памыліўшыся на шляху да сотні пры ўдары па апошняму сіняму шару. Пры ліку 35:2 у трэцяй партыі О'Саліван ішоў на атаку, але перарэзаў чырвоны шар, дазволіўшы саперніку пачаць пераможную серыю ў 76 балаў і выйсці наперад у паядынку з лікам 2:1. 35-гадовы снукерыст з графства Кент быў блізкі да таго, каб перамагчы ў наступнай партыі, але памыліўся на апошнім чырвоным пры ліку 57:37, пасля чаго Роні О’Саліван зачысціў стол да чорнага шара і зрабіў лік 2:2 да перапынку. Брэйк у 80 ачкоў у пятым фрэйме дапамог пяціразоваму чэмпіёну свету ўпершыню ў матчы выйсці наперад — 3:2. Пры ліку 0:31 у шостай партыі Бары пачаў брэйк і набліжаўся да перамогі, але памыліўся, чым зноў сумеў скарыстацца яго праціўнік, зачысціўшы стол серыяй у 39 ачкоў. Памылка на даволі простым рудым шары ў сярэднюю лузу каштавала Хокінсу наступнага фрэйма, дазволіўшы О'Салівану пачаць першую соценную серыю ў матчы, 108 балаў (відэа), і выйграць пятае ачко. Пры ліку 10:30 у восьмай партыі Бары меў магчымасць павесці добрую серыю, але дапусціў яшчэ адну грубую памылку, не забіўшы просты чырвоны ў сярэдзіну. Пазней Роні О’Саліван зрабіў пераможны падыход у 27 балаў і скончыў сесію з перавагай у чатыры фрэйма.
Зранку чатырнаццатага гульнявога дня на чэмпіянаце свету па снукеры 2014 О'Саліван і Хокінс працягвалі сустрэчы пры ліку 6:2 на карысць пераможцы 2012 і 2013 гадоў. Роні здзейсніў выбухны пачатак сесіі, дазволіўшы саперніку набраць толькі 23 балы за чатыры першыя партыі. У дзявятым фрэйме О'Саліван павялічыў свой адрыў з дапамогай брэйка ў 83 ачкі, пасля чаго аформіў серыю ў 53 балы ў пачатку дзясятай партыі. Бары яшчэ меў магчымасць выдрапаць фрэйм пры ліку 1:66, але памыліўся на чорным шары, чым скарыстаўся яго сапернік, давёўшы чарговы фрэйм да перамогі. Дзвюма соценнымі серыямі, 112 (відэа) і 106 балаў (відэа), Роні О’Саліван зрабіў лік 10:2 да перапынку. Барацьба завязалася ў трынаццатай партыі, якую Хокінс выйграў на каляровых шарах, адкрыўшы лік сваіх ачкоў у сесіі. У чатырнаццатым фрэйме Роні зрабіў падыход у 40 балаў, а пазней, пры ліку 47:47, дапусціў памылку на зялёным шары, пасля чаго яго апанент зачысціў стол да чорнага шара і скараціў адставанне да шасці ачкоў. У пятнаццатай партыі абодва ігракі мелі шанцы, але пры ліку 31:35 Бары Хокінс памыліўся пры гульні чырвонага шара ў сярэднюю лузу і дазволіў О'Салівану здзейсніць пераможны падыход у 47 ачкоў і зрабіць лік 11:4 на сваю карысць. Серыя ў 106 балаў у шаснаццатай партыі (відэа) дапамагла пераможцу фінала PTC 2014 аднавіць адставанне ў 6 фрэймаў да канца другой сесіі паядынку.
Марк Сэлбі — Ніл Робертсан
Падчас вячэрняй сесіі 1 мая на арэну тэатра Крусібл выйшла другая паўфінальная пара ігракоў: Ніл Робертсан і Марк Сэлбі, першы і трэці нумары сусветнага рэйтынга адпаведна, фіналісты першага турніру трайной кароны ў сезоне — чэмпіяната Вялікабрытаніі. ігракі сустракаліся паміж сабой на прафесійных турнірах 19 разоў, з якіх у 12 выпадках перамогу атрымліваў Сэлбі, у 6 — Робертсан (аднойчы снукерысты згулялі ўнічыю). Аднак лік асабістых сустрэч на першынствах рэйтынгавага ўзроўню — 4:2 на карысць аўстралійскага іграка. Апроч таго, Ніл выйграў усе 4 апошнія рэйтынгавыя паядынкі (усе ў 2013 годзе), а апошняя рэйтынгавая перамога англічаніна адбылася ў чвэрцьфінале чэмпіянату Вялікабрытаніі 2012 года. У фінале чэмпіянату Вялікабрытаніі 2013 (апошні матч рэйтынгавага статусу паміж Робертсанам і Сэлбі) аўстралійскі ігрок адолеў апанента з лікам 10:7. У 2014 годзе снукерысты двойчы гулялі паміж сабой падчас турніру Championship League: абодва разы Марк святкаваў перамогу з лікамі 3:1 і 3:2.
Падчас дзённай сесіі наступнага гульнявога дня снукерысты выйшлі на арэну для працягу барацьбы. Робертсан узяў верх у доўгім стартавым фрэйме з вышэйшай серыяй у 46 балаў, пасля чаго зраўняў лік у матчы, дзякуючы клірэнсу ў 113 ачкоў (відэа). У адзінаццатым фрэйме Сэлбі выканаў паўсоценны брэйк, 53 балы, пасля чаго сумеў давесці партыю да перамогі і зноў выйшаў наперад — 6:5. У наступным фрэйме Ніл дапусціў памылку пры гульні сіняга шара ў верхні вугал, якой скарыстаўся яго сапернік і вярнуў сабе лідарства ў два ачкі да перапынку. Аўстраліец выйграў трынаццатую партыю з найвышэйшым брэйкам у 72 ачкі, пасля чаго трэці нумар сусветнага рэйтынгу паказаў сваё выдатнае тактычнае майстэрства у чатырнаццатым фрэйме, зрабіўшы лік у матчы 8:6. З серыяй у 64 ачкі Марк Сэлбі замацаваў сваю перавагу да трох партый, а таксама набліжаўся да ліку 10:6, але памыліўся на 53 балах пры ўдары прамога чорнага шара з сваёй пазнакі. Гэта дазволіла аўстралійскаму іграку пачаць зваротны брэйк і, здзейсніўшы цудоўны клірэнс у 61 ачко, скараціць адставанне да двух ачкоў да канца другой сесіі матча.
Раніцай трэцяга мая, калі ўжо быў вядомы першы фіналіст чэмпіянату, Сэлбі і Робертсан пачыналі гуляць трэцюю сесію свайго паядынку 1/2 фіналу пры ліку 9:7 на карысць англічаніна. У стартавай партыі сесіі Марк выканаў свой другі сэнчуры ў матчы, 104 балы (відэа), і сышоў у адрыў ад саперніка на тры ачкі. Ніл адказаў сваёй серыяй у 85 балаў у васемнаццатым фрэйме, зрабіўшы лік 8:10. У дзевятнаццатай партыі, якая доўжылася 51 хвіліну, аўстраліец прадэманстраваў свае тактычныя здольнасці і выйграў фрэйм на каляровых шарах, пасля чаго дамінаваў у пазіцыйнай барацьбе ў наступнай таксама доўгай партыі (43 хвіліны) і зраўняў лік у матчы да перапынку — 10:10. У дваццаць першым фрэйме Ніл Робертсан павёў серыю і меў магчымасць перамагчы ў чацвёртай партыі запар, але памыліўся, набраўшы 36 ачкоў, пасля чаго Сэлбі аформіў брэйк у 73 балы і зноў выйшаў наперад у матчы. Трэці сеяны чэмпіянату выйграў і наступную партыю, якая доўжылася 31 хвіліну, з вышэйшай серыяй у 49 ачкоў і вярнуў сабе перавагу на два фрэймы. У дваццаць трэцім фрэйме пасля паўсоценнай серыі аўстралійскага іграка, 64 ачкі, Марк павёў зваротны брэйк, але памыліўся пры гульні апошняга жоўтага шара, набраўшы 39 балаў, пасля чаго Робертсан давёў фрэйм да перамогі на каляровых шарах. У апошняй партыі трэцяй сесіі паядынку Ніл дамінаваў і зноў, дзякуючы падыходам у 37 і 40 балаў, здолеў зраўняць лік у матчы — 12:12.